钦定古今图书集成/理学汇编/经籍典/第127卷 > 《高宗梦得傅说赋》〈以恭默思道帝赉良弼为韵〉李观
## 钦定古今图书集成/理学汇编/经籍典/第127卷 > 《高宗梦得傅说赋》〈以恭默思道帝赉良弼为韵〉李观

“殷之哲王，唯政是恤。夜分而寝，梦获良弼。虽神悸而
若惊，冀形求而勿失。”爰征营匠，刻乎独见之真；乃俾
庶僚，访其唯似之质。当厥梦也，神驰无方。未讫永夕，
如跻彼苍。恍其神兮以浮，偃其体兮若亡。形接乃梦，
斯人甚良。侧身徘徊，千己之旁。将举趾以趋附，又伸
眉而抑扬。言霏霏而无瑕，目矎矎而有光。观其仪可
用为列辟之式，察其志不独称百夫之防。升降咸若，
周旋允臧。寂乎昭昭，既寝不忘，斯后克明。承天之赉，
谓济川之器，而投足不濡；履大觉之端而游梦无外。
其中荡荡，其表暧暧。虽助用理于一人，实候清平于
千载。于是武丁梦于宫而上与天通；傅说筑于野，而
中合神契。持缗向老，谅殊渭水之涯；负畚将疲，久困
傅岩之际。说匪丁而空山长往，丁匪说而大位斯替。
如鱼水之相因，保君臣之双丽。惟说也，策名归主；惟
丁也，受命于帝。帝何言哉？邈以元造，阴推吉士，以佐
有道。说之居兮山之幽，云峨峨兮水浩浩。彼人兮何
斯，欻中心兮梦之。如渴兮如饥，匪兹兮在兹。想遗眷以索隐，抚空怀而叹思。思之未得，端扆沉默。其梦也
则诚，其寤也则惑。其收之于野，而寄之以国。有唐时
雍，上明下恭。君与之同日，臣与之比踪。事不惟旧，今
之斯从。斐而成章，有愧雕龙。